Orrustulúðrar munu hljóma í Keflavík í dag Nú er spurningin hvort Snæfell hali inn fullt hús stiga í ár . Geysimikill hugur er í Snæfellingum fyrir fyrstu viðureign Snæfells gegn Keflavík í úrslitakeppni körfuboltans . Leikurinn hefst klukkan 16 í Keflavík . Stuðningsmenn Snæfells ætla að koma saman fyrir framan íþróttahúsið í Keflavík klukkan 15 í dag og samhæfa stuðningsmannahópinn sem vissulega verður betri en enginn þegar á reynir síðar í dag . Á heimasíðu stuðningsmanna liðsins í dag segir : “ Dagurinn er upp runninn , stund sem allir hafa beðið eftir . Það verður mögnuð upplifun að standa á pöllum Íþróttahússins í Keflavík kl. 16:00 þegar boltanum verður kastað upp og allt verður brjálað ! Þetta er stund sem alla keppnismenn dreymir um að upplifa , troðfullt hús , bein útsending , allir fjölmiðlar landsins og stærsti titill ársins undir . Öll eymsli og álag hverfa í adrenalínflæðinu , því frumeðlið þenur skilningsvitin . Leikmenn Snæfells eru tilbúnir að njóta þessarar stundar og við stuðningsmenn munum fylkja okkur að baki þeirra alla leið . ” Áfram Snæfell !